ועדת הכספים, כנסת 20, פרוטוקול מספר 1202, 2018-12-26 11:00

משה גפני: אני פותח את ישיבת ועדת הכספים לדיון בנושא סיוע למפעל ישראמרין בנייה מודולרית בע"מ.

משה גפני: בבקשה.

טרי ניומן: אני יושב-ראש הדירקטוריון של המפעל.

יונתן בר-סימן-טוב: יש את חוק רישוי עסקים שקובע שנותן הרישיון – במקרה הזה זה הרשות המקומית כפר קאסם, ויש שורה של נותני אישור: כבאות, תכנון ובנייה.

יונתן בר-סימן-טוב: כל סוג של עסק דורש סוג אחר של נותני אישור.

יונתן בר-סימן-טוב: במקרה הזה יש נותן אישור, שזה הוועדה המרחבית, שהיא לא נותנת אישור בגלל שיש הפרות בנייה היכן שהמפעל בנוי.

יונתן בר-סימן-טוב: המצב החוקי הוא זה: בלי שהוועדה המרחבית תיתן אישור אין שום סמכות לאפשר את הרישיון הזה.

משה גפני: מתי העובדים ילכו הביתה?

יונתן בר-סימן-טוב: אגיד עוד מילה: הנושא הזה לא חדש.

יונתן בר-סימן-טוב: הנושא הזה עלה בשנה שעברה ובעקבות זה החברה עתרה לבית המשפט כנגד העירייה והם קיבלו דחייה של שנה.

יונתן בר-סימן-טוב: אי אפשר להגיד שאי אפשר היה להיערך.

יונתן בר-סימן-טוב: במשך שנה שלמה אפשר היה להיערך בה.

יונתן בר-סימן-טוב: אני לא יודע מה נעשה ומה לא נעשה, אבל היה זמן להיערך.

יונתן בר-סימן-טוב: זה לא שהודעה ניתנה היום ופתאום נפל עליהם רעם ביום בהיר.

משה גפני: ודים פרלמן, יצא רע מאוד.

משה גפני: אמרת לי שאנחנו מצביעים ואז זה בסדר.

ודים פרלמן: הבנתי שהייתה אי-הבנה.

ודים פרלמן: זה היה מותנה בפנייה שעברה אתמול - - -

משה גפני: אני שומע שאתם מסתדרים?

ודים פרלמן: כן.

ודים פרלמן: יש הסכמה.

משה גפני: טוב.

משה גפני: מה אתה מציע לעשות?

יונתן בר-סימן-טוב: ראשית, חשוב להבין שזה לא חדש.

יונתן בר-סימן-טוב: כבר לפני שנה הם ידעו את זה.

משה גפני: מבחינתי זה חדש.

משה גפני: מבחינתי 200 עובדים שייזרקו לרחוב – זה חדש.

משה גפני: אני לא מתכוון לשתוק על הדבר הזה.

משה גפני: זה דבר שאי אפשר להשלים איתו.

משה גפני: כתוב בגמרא ש"לא חרבה ירושלים אלא שהעמידו דבריהם על דין תורה".

משה גפני: אתה אומר לי את הטיעונים החוקיים והכול, אבל 200 עובדים הולכים הביתה.

משה גפני: זה פיקוח נפש.

משה גפני: מה אתה מציע לעשות?

משה גפני: דיברתי עם מרדכי כהן, המנכ"ל.

משה גפני: הוא אמר לי פחות או יותר את הדברים.

משה גפני: אבל מה עושים?

משה גפני: תנו להם רישיון זמני.

יונתן בר-סימן-טוב: אין סמכות לתת רישיון זמני.

משה גפני: למה אין סמכות?

יונתן בר-סימן-טוב: החוק לא מאפשר דבר כזה.

משה גפני: לא מאפשר לתת רישיון זמני?

משה גפני: מה הבעיה שם?

יונתן בר-סימן-טוב: הבעיה היא תכנונית.

יונתן בר-סימן-טוב: הגורם היחיד שאולי יש לו שיקול דעת – ואני פחות מבין בנושא התכנון – הוא הוועדה המרחבית, שיכולה להגיד.

יונתן בר-סימן-טוב: שוב, אני לא מספיק מבין עד כמה ההפרות שם חמורות או לא חמורות.

יונתן בר-סימן-טוב: אם הן מאוד מאוד חמורות יכול להיות שלא יהיה להם בכלל שיקול דעת, אבל אם הן לא חמורות מאוד יכול להיות שכן.

משה גפני: מה העבירות שם?

טרי ניומן: נמצא פה מנכ"ל עיריית כפר קאסם והוא יכול להציג את זה.

קובי אלון: ישראמרין – אנחנו רוצים מאוד שיישארו.

קובי אלון: ההיתר שיצא הוא היתר לשימוש חקלאי, ואנחנו מודעים לכך שזה בניגוד להיתר.

קובי אלון: היה רישיון עסק, ובשלב מסוים עיריית כפר קאסם נקראה אל סגנית הממונה במשרד הפנים, מלי חג'בי, לחצי שימוע, שאנחנו חייבים להפסיק את רישיון העסק, בדרישה גם של משרד הפנים וגם של מנכ"ל המשרד להגנת הסביבה.

קובי אלון: לכן העסק הזה התחיל להסתבך.

קובי אלון: אנחנו מודעים לזה שהם מחפשים.

קובי אלון: אגיד עוד מילה: הם נמצאים במקום – זה אזור תעשייה שיש בו 2,000 דונם, שמתוכו 600 דונם מאושרים בוועדה המחוזית ונמצאים על הכביש, כאשר מעבר לכביש אנחנו עובדים כרגע להסדיר את אזור התעשייה.

קובי אלון: ההערכה שלי היא שכן יהיה אופק תכנוני.

קובי אלון: אבל מה, אני לא יודע כמה דונם ומה.

קובי אלון: הוועדה המחוזית כרגע, לאור הפרות הבנייה, לקחה את הסמכות של הוועדה המקומית והביאה את זה לוועדה המחוזית, לקחה את זה לאור הדרישה של ארז קמיניץ ולאור דרישה של גורמים כאלה ואחרים.

קובי אלון: אמרנו למשרד הפנים: אנחנו מוכנים, על אף העמידה האיתנה של הוועדה המחוזית, לעשות אפילו דבר שהוא לא הכי תקין, רק תנו לנו איזשהו פרה-רולינג.

קובי אלון: לא יכול להיות שאנחנו נעשה דבר שהוא חצי לא תקין ואילו משרד פנים מן הצד השני יקרא לנו לשימוע.

קובי אלון: משרד הפנים הרי יצר את כל המהלך הזה, אז תנו לנו איזה דבר.

מיקי לוי: אני רוצה להגיד משהו ואני רוצה להזכיר למשרד הפנים.

מיקי לוי: תלך עם הנתון שאני נותן לך עכשיו למנכ"ל משרד הפנים.

מיקי לוי: אנחנו בוועדה ניהלנו מאבק קשה בנושא של אזור התעשייה ירקונים, שעמדו לפטר מאות עובדים, והוועדה הצליחה להביא ארכה של שנתיים נוספות.

מיקי לוי: כאן מדובר גם בעובדים וגם בנושא ביטחוני.

מיקי לוי: אני לא מבין, המדינה תוקעת לעצמה מקלות בגלגלים?

מיקי לוי: היה לנו כבר מקרה כזה.

משה גפני: אני חייב לסיים.

משה גפני: אני מבקש לא לנהוג פה במידת הדין.

משה גפני: יש לאפשר לעיריית כפר קאסם להמשיך להפעיל את המפעל בכדי שהעובדים לא ייזרקו לרחוב.

משה גפני: יחד עם זה, לבדוק את הנתונים, לבדוק את כל מה שנעשה שם, עם הוועדה המרחבית, עם כל מי שעוסק בעניין הזה, ואנחנו נשוב לדון בנושא הזה באופן מסודר.

משה גפני: זאת בקשה שלנו.

טרי ניומן: אני חייב להגיד: אם לא נסדיר את זה עד סוף השבוע - - -

משה גפני: אנחנו מבקשים את זה.

משה גפני: אנחנו מבקשים לקבל תשובה ממש בימים הקרובים.

מיקי לוי: אדוני יצטרך לדבר עם שר הפנים או עם מנכ"ל משרד הפנים.

מיקי לוי: אין שום דרך אחרת.

מיקי לוי: יש לנו תקדים בירקונים.

שי וולובלסקי: יש גם דוגמה של תנובה, יש עוד הרבה תקדימים נוספים.

יונתן בר-סימן-טוב: אני מזכיר, אין לנו סמכות חוקית.

יונתן בר-סימן-טוב: אם הייתה סמכות חוקית למשהו חריג – זה היה נעשה.

יונתן בר-סימן-טוב: אין סמכות חוקית.

יונתן בר-סימן-טוב: אין שום דרך לפתור את זה.

משה גפני: רבותי, אני פונה אליכם, ואדבר עוד פעם עם מנכ"ל משרד הפנים.

משה גפני: אדבר גם עם שר הפנים.

משה גפני: אני מבקש לאפשר להם להמשיך לפעול, עם הבעיות שיש.

משה גפני: כפי שהיה במקרה שחבר הכנסת מיקי לוי ציין.

משה גפני: אני מבקש תשובות בימים האלה.

משה גפני: תודה רבה.

משה גפני: הישיבה נעולה.